राजस्थान-MP समेत 15 राज्यों में बारिश की संभावना, 4-5 दिन देरी से पहुंच सकता है मानसून
Monsoon Rainfall Update: Latest News and Information मौसम विभाग (IMD) के मुताबिक, मानसून पोर्ट ब्लेयर से 425 किमी दूर नानकोवरी द्वीप पर अटक गया है। यह 6 दिन से आगे नहीं बढ़ पा रहा है। इससे मानसून देश में 4-5 दिन की देरी से पहुंच सकता है।
नौतपा गुरुवार से शुरू हो गया हैं, लेकिन इन 9 दिनों में गर्मी से राहत मिल सकती है। मौसम विभाग (IMD) के मुताबिक, मई के आखिरी हफ्ते तक राजस्थान, MP समेत 13 राज्यों में कुछ जगह भारी और कई इलाकों में हल्की बारिश होने की संभावना है। उत्तराखंड और हिमाचल में भारी बारिश का अलर्ट जारी किया गया है।
जून में मानसूनी हवाओं के कमजोर रहने के भी आसार हैं। मौसम विभाग के मुताबिक, मानसून पोर्ट ब्लेयर से 425 किमी दूर नानकोवरी द्वीप पर अटक गया है। यह 6 दिन से आगे नहीं बढ़ पा रहा है। इससे मानसून देश में 4-5 दिन की देरी से पहुंच सकता है। आमतौर पर मानसून केरल में 1 जून को पहुंचता है, लेकिन इस साल 5 से 9 जून के बीच दस्तक दे सकता है।
अरब सागर में बने चक्रवात से भी बदला मौसम
सीनियर मौसम वैज्ञानिक एचएस पांडे ने बताया कि अरब सागर में बने चक्रवात से नमी आ रही है। इस कारण कई इलाकों में बारिश हो रही है। 23 मई से वेस्टर्न डिस्टर्बेंस भी एक्टिव है। इस सिस्टम के मई के आखिरी दिनों तक बने रहने की संभावना है।
इस वजह से मई का आखिरी हफ्ता शुरू होने के बावजूद बुधवार को किसी भी उत्तर भारतीय राज्य में लू नहीं चली। जम्मू-कश्मीर, हिमाचल प्रदेश, उत्तराखंड, पंजाब, हरियाणा, दिल्ली, राजस्थान, यूपी, बिहार, झारखंड में पिछले 24 घंटों में कहीं-कहीं तेज हवाओं के साथ बारिश हुई। इससे उत्तर भारत के ज्यादातर इलाकों में तापमान सामान्य से 5 डिग्री कम रहा।
इस समय बारिश मानसून के लिए अच्छा संकेत नहीं
मौसम विशेषज्ञों का कहना है कि पश्चिमी विक्षोभों का मार्च से लेकर मई तक सक्रिय रूप से आना अच्छा संकेत नहीं है। यूं तो मानसून कई कारणों से प्रभावित होता है, लेकिन एक बड़ा कारण मानसून से पहले तेज गर्मी पड़ना भी है। जमीन में नमी कम होना और तापमान अधिक रहना मानसून को अपनी ओर आसानी से खींच पाता है।
राज्यों में कैसा रहेगा मौसम, सिलसिलेवार जानें... ​​​​​​
राजस्थान: कई इलाकों में 48 घंटे बारिश, 60 किमी की रफ्तार से आंधी चलेगी 
जयपुर मौसम केंद्र के निदेशक राधेश्याम शर्मा ने गुरुवार को बताया कि नए वेस्टर्न डिस्टरबेंस के एक्टिव होने के साथ ही बंगाल की खाड़ी और अरब सागर से नमी आ रही है। इससे अगले 48 घंटों तक प्रदेश में आंधी बारिश का दौर जारी रहेगा। हालांकि, इसके बाद 26 और 27 मई को प्रदेश के कुछ इलाकों में कम बारिश होगी। पढ़ें पूरी खबर
मध्यप्रदेश: नौतपा की शुरुआत भी आंधी-बारिश से, जून के पहले हफ्ते तक बारिश
MP में इस बार नौतपा की शुरुआत आंधी-बारिश से हुई। वेस्टर्न डिस्टर्बेंस की वजह से अगले 5 से 6 दिन बारिश का अनुमान है। मौसम विभाग के अनुसार, गुरुवार को भोपाल, नर्मदापुरम, इंदौर, उज्जैन, ग्वालियर, चंबल और सागर संभाग में कहीं-कहीं बारिश होने का अनुमान जताया है। वहीं, 50 से 60 किमी प्रति घंटे की रफ्तार से हवाएं चल सकती हैं। पढ़ें पूरी खबर
उत्तर प्रदेश: 20 शहरों में आंधी-बारिश का यलो और 17 में ऑरेंज अलर्ट 
मौसम विभाग ने 28 मई तक प्रदेश के कई हिस्सों में बारिश के आसार जताए हैं। जिससे हीट वेव से राहत मिलने की उम्मीद जताई गई है। गुरुवार को 20 शहर में यलो और 17 शहर में आंधी-पानी का ऑरेंज अलर्ट जारी किया गया है। पढ़ें पूरी खबर
बिहार: राज्य में अगले 24 घंटे बादल छाए रहेंगे, 40 किमी की रफ्तार से अंधड़ चलेगी
राज्य के 38 जिलों में अगले 24 घंटों तक बादल छाए रहने का अनुमान है। इस दौरान कई इलाकों में बारिश हो सकती है। मौसम विभाग ने बताया कि एक ट्रफ लाइन बिहार के ऊपर से छत्तीसगढ़ की तरफ गुजर रही है। इसके प्रभाव से अगले 24 घंटों तक राज्य में बादल छाए रहेंगे और बारिश की संभावना बनी रहेगी। पढ़ें पूरी खबर
हिमाचल के कई शहरों में पारा 9 डिग्री तक लुढ़का
राज्य के ज्यादातर इलाकों में बुधवार रात से बारिश जारी है। चंबा के पांगी और भरमौर और लाहौल स्पीति की ऊंची चोटियों पर बर्फबारी हुई। धर्मपुर में 24 घंटे में सबसे ज्यादा 67.4 मिलीमीटर और कांगड़ा में 55.4 मिलीमीटर बारिश रिकॉर्ड की गई। बारिश-बर्फबारी के बाद न्यूनतम तापमान में औसतन 2.4 डिग्री की कमी आई। राज्य के कई शहरों में पारा 9 डिग्री तक नीचे गिर गया।  पूरी खबर पढ़ें…
हरियाणा में 30 मई तक 2 पश्चिमी विक्षोभ आने से हल्की बारिश की संभावना
राज्य में नौतपा के हालात बदले हुए हैं। इस बार नौतपा 16 दिन का रहने वाला है। इस दौरान आंधी, तूफान के साथ बारिश के आसार हैं। इससे नौतपा के पहले 5 दिन तापमान नॉर्मल रहेगा। मौसम विशेषज्ञ डा. चंद्रमोहन के मुताबिक, 30 मई तक आ रहे 2 पश्चिमी विक्षोभ से हल्की बारिश और तेज हवा चलने की संभावना है। पूरी खबर पढ़ें... 
